Document ID: 32005D0344

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Μαρτίου 2005
για τον καθορισμό οικολογικών κριτηρίων για την απονομή κοινοτικού οικολογικού σήματος σε προϊόντα καθαρισμού γενικής χρήσεως και προϊόντα καθαρισμού εγκαταστάσεων υγιεινής
[κοινοποιηθείσα υπό τον αριθμό Ε(2005) 1028]
(Κείμενο που παρουσιάζει ενδιαφέρον για τον ΕΟΧ)
(2005/344/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος (1), και ιδίως το άρθρο 6 παράγραφος 1 δεύτερο εδάφιο,
Μετά από διαβούλευση με το συμβούλιο οικολογικής σήμανσης της Ευρωπαϊκής Ένωσης,
Εκτιμώντας τα ακόλουθα:
(1)
Σύμφωνα με τον κανονισμό (ΕΚ) αριθ. 1980/2000 για την απονομή του κοινοτικού οικολογικού σήματος απαιτείται το προϊόν να διαθέτει χαρακτηριστικά που να καθιστούν δυνατή την ουσιαστική συμβολή του στη βελτίωση καθοριστικών οικολογικών παραμέτρων.
(2)
Ο κανονισμός (ΕΚ) αριθ. 1980/2000 προβλέπει την καθιέρωση ειδικών κριτηρίων οικολογικού σήματος για τις επιμέρους ομάδες προϊόντων τα οποία συντάσσονται με βάση τα κριτήρια που προτείνει το συμβούλιο οικολογικής σήμανσης της Ευρωπαϊκής Ένωσης.
(3)
Προβλέπει επίσης την έγκαιρη αναθεώρηση των κριτηρίων οικολογικής σήμανσης, καθώς και των αντίστοιχων απαιτήσεων αξιολόγησης και εξακρίβωσης, πριν το τέλος της περιόδου ισχύος των κριτηρίων για κάθε κατηγορία προϊόντων.
(4)
Κρίνεται σκόπιμο, για να ληφθούν δεόντως υπόψη η επιστημονική πρόοδος και οι εξελίξεις στην αγορά, να αναθεωρηθούν τα οικολογικά κριτήρια που είχαν καθιερωθεί με την απόφαση 2001/523/ΕΚ της Επιτροπής, της 27ης Ιουνίου 2001, για τον καθορισμό οικολογικών κριτηρίων για την απονομή κοινοτικού οικολογικού σήματος σε προϊόντα καθαρισμού γενικής χρήσεως και προϊόντα καθαρισμού εγκαταστάσεων υγιεινής (2).
(5)
Επιπλέον, για να διευκρινισθεί ότι τα απορρυπαντικά προϊόντα για τον συνήθη καθαρισμό παραθύρων θεωρούνται ως προϊόντα καθαρισμού γενικής χρήσεως παρά ως ειδικά προϊόντα καθαρισμού, απαιτείται να τροποποιηθεί στην εν λόγω απόφαση ο ορισμός της ομάδας προϊόντων.
(6)
Για λόγους σαφήνειας, η απόφαση 2001/523/ΕΚ πρέπει συνεπώς να καταργηθεί.
(7)
Τα αναθεωρημένα οικολογικά κριτήρια θα πρέπει να ισχύουν για περίοδο τεσσάρων ετών.
(8)
Ενδείκνυται να προβλεφθεί μεταβατική περίοδος που να μην υπερβαίνει τους δώδεκα μήνες για τους αιτούντες στα προϊόντα των οποίων έχει απονεμηθεί οικολογικό σήμα πριν από την ημερομηνία κοινοποίησης της παρούσας απόφασης ή οι οποίοι έχουν υποβάλει σχετική αίτηση πριν από την ως άνω ημερομηνία, ώστε να έχουν επαρκή χρόνο στη διάθεσή τους για να προσαρμόσουν τα προϊόντα τους στα αναθεωρημένα κριτήρια και απαιτήσεις.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συγκροτήθηκε με βάση το άρθρο 17 του κανονισμού (ΕΚ) αριθ. 1980/2000,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η κατηγορία προϊόντων «προϊόντα καθαρισμού γενικής χρήσεως και προϊόντα καθαρισμού εγκαταστάσεων υγιεινής» υποδιαιρείται στις ακόλουθες δύο υποομάδες:
α)
προϊόντα καθαρισμού γενικής χρήσεως που περιλαμβάνουν απορρυπαντικά τα οποία προορίζονται για τη συνήθη καθαριότητα πατωμάτων, τοίχων, οροφών, παραθύρων και άλλων σταθερών επιφανειών, και τα οποία για να χρησιμοποιηθούν διαλύονται ή αραιώνονται σε νερό. Τα προϊόντα καθαρισμού γενικής χρήσης πρέπει να περιλαμβάνουν νερό σε ποσοστό ανά βάρος ≤ 90 %·
β)
προϊόντα καθαρισμού παραθύρων, που περιλαμβάνουν προϊόντα καθαρισμού γενικής χρήσεως τα οποία προορίζονται για τη συνήθη καθαριότητα παραθύρων και τα οποία για να χρησιμοποιηθούν είτε αραιώνονται σε νερό είτε χρησιμοποιούνται αδιάλυτα. Τα προϊόντα καθαρισμού παραθύρων πρέπει να περιλαμβάνουν νερό σε ποσοστό ανά βάρος ≤ 95 %·
γ)
προϊόντα καθαρισμού εγκαταστάσεων υγιεινής, που περιλαμβάνουν απορρυπαντικά τα οποία προορίζονται για τη συνήθη απομάκρυνση (ακόμη και με τρίψιμο) ρύπων ή/και εναποθέσεων σε εγκαταστάσεις υγιεινής, όπως πλυσταριά, λουτρά, καταιονιστήρες (ντους), τουαλέτες και κουζίνες. Τα προϊόντα καθαρισμού εγκαταστάσεων υγιεινής πρέπει να περιλαμβάνουν νερό σε ποσοστό ανά βάρος ≤ 90 %.
Η υποομάδα που προσδιορίζεται στο στοιχείο γ) του πρώτου εδαφίου δεν περιλαμβάνει τα ακόλουθα:
α)
προϊόντα που χρησιμοποιούνται αυτόματα κατά την απόπλυση της τουαλέτας, όπως τα «προϊόντα αυτόματης δοσολογίας» συμπεριλαμβανομένων των προϊόντων που τοποθετούνται στη λεκάνη τουαλέτας·
β)
προϊόντα που τοποθετούνται στο καζανάκι της τουαλέτας·
γ)
προϊόντα που δεν προορίζονται για καθαρισμό παρά μόνο για την απομάκρυνση του ανθρακικού ασβεστίου (πουρί)·
δ)
απολυμαντικά.
Η ομάδα προϊόντων δεν περιλαμβάνει προϊόντα για ειδικότερες χρήσεις καθαρισμού, όπως για τον καθαρισμό φούρνων, για το ξύσιμο και το γυάλισμα δαπέδων, για την απόφραξη σωλήνων αποχέτευσης κ.λπ..
Η ομάδα προϊόντων καλύπτει προϊόντα για ιδιωτική και για επαγγελματική χρήση.
Άρθρο 2
Για να λάβει το κοινοτικό οικολογικό σήμα για προϊόντα καθαρισμού γενικής χρήσεως και προϊόντα καθαρισμού εγκαταστάσεων υγιεινής με βάση τον κανονισμό (ΕΚ) αριθ. 1980/2000, το προϊόν καθαρισμού πρέπει να εντάσσεται στην ομάδα προϊόντων «προϊόντα καθαρισμού γενικής χρήσεως και προϊόντα καθαρισμού εγκαταστάσεων υγιεινής» και πρέπει να συμμορφώνεται με τα οικολογικά κριτήρια που καθορίζονται στο παράρτημα της παρούσας απόφασης.
Άρθρο 3
Τα οικολογικά κριτήρια για την ομάδα προϊόντων «προϊόντα καθαρισμού γενικής χρήσεως και προϊόντα καθαρισμού εγκαταστάσεων υγιεινής», καθώς και τα συναφή κριτήρια αξιολόγησης και εξακρίβωσης ισχύουν μέχρι τις 31 Δεκεμβρίου 2008.
Άρθρο 4
Για διοικητικούς σκοπούς η κατηγορία προϊόντων «προϊόντα καθαρισμού γενικής χρήσεως και προϊόντα καθαρισμού εγκαταστάσεων υγιεινής» λαμβάνει τον κωδικό «020».
Άρθρο 5
Η απόφαση 2001/523/ΕΚ καταργείται.
Άρθρο 6
Μέχρι τις 31 Μαρτίου 2006 επιτρέπεται η χρησιμοποίηση των οικολογικών σημάτων που απονεμήθηκαν πριν από την ημερομηνία κοινοποίησης της παρούσας απόφασης για προϊόντα που εμπίπτουν στην ομάδα προϊόντων «προϊόντα καθαρισμού γενικής χρήσεως και προϊόντα καθαρισμού εγκαταστάσεων υγιεινής».
Στην περίπτωση υποβολής αιτήσεων πριν από την ημερομηνία κοινοποίησης της παρούσας απόφασης, για την απονομή οικολογικού σήματος σε προϊόντα που εμπίπτουν στην ομάδα προϊόντων «προϊόντα καθαρισμού γενικής χρήσεως και προϊόντα καθαρισμού εγκαταστάσεων υγιεινής» είναι δυνατή η απονομή του οικολογικού σήματος στα προϊόντα αυτά υπό τις προϋποθέσεις που προβλέπονται στην απόφαση 2001/523/ΕΚ. Στις περιπτώσεις αυτές το σήμα μπορεί να χρησιμοποιηθεί έως τις 31 Μαρτίου 2006.
Άρθρο 7
Η παρούσα απόφαση αυτή απευθύνεται στα κράτη μέλη.
Βρυξέλλες, 23 Μαρτίου 2005.

Labels: 3
1
15